|  |
| --- |
| Bevillingsansvarlige ledere |

Vejledning om delvis tilbagebetaling af refunderet moms finansieret af tilskud mv.

Økonomi- og Indenrigsministeriets momsbekendtgørelse (BEK nr 1508 af 16/12/2014) indeholder i § 5 en bestemmelse (vedlagt som bilag 1) om, at hvis kommunen fra momsudligningen har fået refunderet købsmoms ved køb af varer og tjenesteydelser, som er finansieret af bidrag og tilskud til kommunen, skal kommunen tilbagebetale 17,5% af tilskuddet. § 5 stk. 2 specificerer i to punkter, hvad det er for tilskud, der delvis skal tilbagebetales til momsudligningen.

Den bevillingsansvarlige leder skal være opmærksom på punkt 1) Drifts- og anlægstilskud fra fonde, private virksomheder, private foreninger, institutioner m.v.

Lederen skal allerede på det tidspunkt, hvor der ansøges om tilskud, konsultere Økonomi & Stab om, hvorvidt bestemmelsen skal anvendes, og sikre at en eventuel forventet tilbagebetaling er indregnet i budgettet for projektet.

Når der er modtaget tilsagn, skal lederen sende bevillingsskrivelser, gavebreve eller lignende til Økonomi & Stab og indgå aftale med Økonomi & Stab om administration af tilbagebetalingen. En sådan aftale skal fastsætte:

* hvordan beløb til tilbagebetaling bogføres og konteres,
* at der sker tilbagebetaling i takt med, at tilskud er modtaget,
* samt at bogføring sker således, at det pågældende projekt belastes med udgiften.

Afregning af tilbagebetalingen med Økonomi- og Indenrigsministeriet sker månedlig ved en samlet saldoopgørelse, som Økonomi & Stab er ansvarlig for. Den enkelte enhed skal således ikke foretage udbetalinger i forbindelse med tilbagebetalingen til momsudligningen.

Når der aflægges regnskab for projektet, skal lederen sørge for kontrol af, at tilbagebetalingen er beregnet og bogført korrekt. Lederen skal desuden sørge for kontrol af, at tilbagebetalingen er indregnet korrekt i regnskabet for projektet i forhold til de vilkår, som tilskudsgiver har fastsat. Økonomi & Stab underrettes om den foretagne kontrol og tilsendes den opgørelse, som danner grundlag for lederens kontrol.

Med hensyn til punkt 2) Lån optaget på gunstige vilkår vil det i første omgang være Økonomi & Stab, der overvåger, at reglerne om tilbagebetaling overholdes. Det skyldes, at Økonomi & Stab står for administrationen af kommunens anlægsudgifter og –indtægter og kommunens lånoptagelse. Økonomi & Stab involverer i fornødent omfang de berørte enheder.

Man skal være opmærksom på, at bestemmelsen gælder ikke for køb, som er bogført som momsregistreret køb, dvs. hvor det er en af kommunens momsregistrerede virksomheder (fx forsyningsvirksomhederne og salg fra Albo's café til andre end beboerne), der har købt de pågældende varer og tjenesteydelser. Dette er dog undtagelser. Udgangspunktet er, at kommunens aktiviteter er omfattet af momsudligningen og dermed kan være omfattet af bestemmelsen om tilbagebetaling.

Ved alle punkter gælder, at tilbagebetalingen beregnes i forhold til det modtagne tilskud og ikke i forhold til den hjemtagne momsrefusion på projektet. Tilbagebetalingen kan derfor godt udgøre et større beløb end den hjemtagne momsrefusion. Der skal endda ske tilbagebetaling, selv om der slet ikke er hjemtaget momsrefusion for projektet, hvilket fx. vil være tilfældet, hvis der alene er lønudgifter knyttet til projektet.

Når der er tale om projektregnskaber, som skal påtegnes særskilt af revisionen, vil revisionen se på, om formelle krav – herunder krav om tilbagebetaling til momsudligningen – er overholdt.

Formålet med bestemmelserne i forbindelse med momsudligningen er at sikre konkurrencemæssig ligestilling mellem private virksomheder og den offentlige sektor. For at tilgodese dette formål har det været nødvendigt at indføje en række særbestemmelser i lovgivningen. I en række tilfælde er disse særbestemmelser blevet til ved en afvejning mellem forskellige modstående hensyn. Kommunen har pligt til at overholde disse bestemmelser. Revisionen påtegner den årlige slutopgørelse, som Økonomi & Stab indsender til Økonomi- og Indenrigsministeriet.

Bilag 1 Uddrag af bktg. nr. 1508 af 16/12/2014 om momsrefusionsordning for kommuner og regioner

**§ 5.** Købsmomsudgifter, afholdt ved køb af varer og tjenesteydelser, finansieret af bidrag og tilskud til kommunen eller regionen omfattes ikke af refusionen.

Stk. 2. Undtagelsen efter stk. 1 administreres på den måde, at den opgjorte refusion efter reglerne i § 1 reduceres med et beløb svarende til 17,5 pct. af kommunens eller regionens indtægter fra følgende tilskud og bidrag. Beløbet opføres på den månedlige saldoopgørelse som fradrag under korrektioner:

1) Drifts- og anlægstilskud fra fonde, private virksomheder, private foreninger, institutioner m.v.

2) Lån, som på grund af gunstige vilkår med hensyn til betaling af renter og afdrag, ikke skal henregnes til kommunens eller regionens låntagning i henhold til Økonomi- og Indenrigsministeriets bekendtgørelse om kommunernes låntagning og meddelelse af garantier m.v. og Økonomi- og Indenrigsministeriets bekendtgørelse om regionernes låntagning og meddelelse af garantier m.v.

Stk. 3. Den andel af bidrag og tilskud, jf. stk. 1, der er finansieret af midler, som fonde, private virksomheder, private foreninger, institutioner m.v. har modtaget fra staten, regioner, kommuner og borgere, undtages fra tilbagebetaling efter stk. 2.

Stk. 4. Tilskud til forskning registreret på funktion 1.10.01 Sygehuse i regionerne og funktionerne 4.62.82-4.62.90 i kommunerne undtages fra tilbagebetaling efter stk. 2.

Stk. 5. Driftstilskud modtaget til og med regnskabsåret 2017, der er registreret på funktionerne 3.22.01 Folkeskoler, 3.22.08 Kommunale specialskoler, jf. folkeskolelovens § 20, stk. 2 og stk. 5, 3.22.09 Efter- og videreuddannelse i folkeskolen og 3.22.18 Idrætsfaciliteter til børn og unge i kommunerne, undtages fra tilbagebetaling efter stk. 2.

Se den fulde bekendtgørelse:

<https://www.retsinformation.dk/forms/R0710.aspx?id=166916>